CELEX: 62014TN0318
Language: mt
Date: 2014-05-02 00:00:00
Title: Kawża T-318/14: Rikors ippreżentat fit- 2 ta’ Mejju 2014 – Vinnolit vs Il-Kummissjoni

14.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 223/61
            
         Rikors ippreżentat fit-2 ta’ Mejju 2014 – Vinnolit vs Il-Kummissjoni
   (Kawża T-318/14)
   2014/C 223/63
   Lingwa tal-kawża: il-Ġermaniż
   
      Partijiet
   
   
      Rikorrenti: Vinnolit GmbH & Co. KG (Ismaning, il-Ġermanja) (rappreżentant: M. Geipel, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni tal-Kummissjoni Ewropea tat-18 ta’ Diċembru 2013 fil-Każ SA.33995 (2013/C) (ex 2013/NN) sa fejn tikkonċerna t-tnaqqis tas-soprataxxa EEG għall-impriżi li huma utenti intensivi tal-elettriku;
            
         
               —
            
            
               tikkundanna lill-konvenuta għall-ispejjeż tagħha u għall-ispejjeż tar-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               1.
            
            
               L-ewwel motiv: assenza ta’ għajnuna fis-sens tal-Artikolu 107 TFUE
               
                           —
                        
                        
                           Ir-rikorrenti ssostni li t-tnaqqis tas-soprataxxa EEG prevista fil-Gesetz für den Vorrang erneuerbarer Energien (Liġi dwar l-għoti ta’ prijorità għall-enerġija rinnovabbli, iktar ’il quddiem l-“EEG”) fir-rigward tal-impriżi li huma utenti intensivi tal-elettriku jikkostitwixxi bidla f’mekkaniżmu ta’ kumpens rregolat mid-dritt ċivili. Dan it-tnaqqis ma jinvolvi ebda vantaġġ mogħti minn riżorsi tal-Istat jew minn riżorsi kkontrollati mill-Istat.
                        
                     
         
               2.
            
            
               It-tieni motiv: assenza, fi kwalunkwe każ, ta’ għajnuna ġdida
               
                           —
                        
                        
                           Ir-rikorrenti ssostni wkoll li t-tnaqqis tas-soprataxxa EEG għal impriżi li huma utenti intensivi tal-elettriku ma huwiex għajnuna ġdida fis-sens tal-Artikolu 108 TFUE sa fejn il-mekkaniżmu ta’ finanzjament għas-sostenn tal-enerġija rinnovabbli fir-Repubblika Federali tal-Ġermanja kien diġà ġie kklassifikat mill-Kummissjoni Ewropea bħala kompatibbli mad-dritt dwar l-għajnuna mill-Istat u minn dak iż-żmien lil hawn ma ġiex emendat b’mod sinjifikattiv.
                        
                     
         
               3.
            
            
               It-tielet motiv: ksur ta’ drittijiet fundamentali u tal-prinċipju ta’ proporzjonalità
               
                           —
                        
                        
                           Fil-kuntest ta’ dan il-motiv, ir-rikorrenti ssostni li l-Kummissjoni Ewropea ma eżerċitatx id-diskrezzjoni tagħha jew ma użathiex b’mod adegwat minħabba li, minn naħa, ma kkunsidratx il-konsegwenzi negattivi kunsiderevoli għall-impriżi kkonċernati li jirriżultaw mill-ftuħ tal-proċedura ta’ investigazzjoni formali u, min-naħa l-oħra, fetħet il-proċedura ta’ investigazzjoni fi żmien meta din kienet għadha ma hijiex meħtieġa.
                        
                     
         
               4.
            
            
               Ir-raba’ motiv: ksur tal-prinċipju ta’ protezzjoni tal-aspettattivi leġittimi
               
                           —
                        
                        
                           Ir-rikorrenti ssostni li, permezz tad-deċiżjoni tagħha, il-Kummissjoni Ewropea ma osservatx l-aspettattivi leġittimi tal-impriżi kkonċernati peress li l-mekkaniżmu ta’ finanzjament għas-sostenn tal-enerġija rinnovabbli fir-Repubblika Federali tal-Ġermanja kien diġà ġie kklassifikat mill-Kummissjoni Ewropea bħala kompatibbli mad-dritt dwar l-għajnuna mill-Istat u minn dak iż-żmien lil hawn ma ġiex emendat b’mod sinjifikattiv.
                        
                     
         
               5.
            
            
               Il-ħames motiv: użu ħażin tal-poter
               
                           —
                        
                        
                           Fl-aħħar nett, ir-rikorrenti ssostni li, permezz tad-deċiżjoni tagħha, il-Kummissjoni użat ħażin il-poter tagħha b’tali mod li llimitat b’mod mhux aċċettabbli l-marġni ta’ diskrezzjoni li tgawdi r-Repubblika Federali tal-Ġermanja taħt id-dritt primarju u sekondarju fir-rigward tal-organizzazzjoni tas-sostenn tal-enerġija rinnovabbli.